POZNATI danski arhitekta Jan Gel predstavio je gradskim vlastima idejno rešenje za park kod Ušća, koji zauzima 80 hektara. Prostor oivičen Bulevarom Nikole Tesle od Brankovog mosta do hotela "Jugoslavija" u Zemunu biće podeljen na sedam tematskih zona. Ovaj "posao" poznati arhitekta dobio je pre oko dva meseca, a projekat je prezentovan nedavno.

Prema zamisli ovog arhitekte, najveći gradski park imaće promenadu, takozvanu zonu kretanja, u kojoj bi trebalo da se nalaze staze za trčanje, punktovi za iznajmljivanje ili parking bicikala, dečja igrališta za vožnju trotineta i rolera. Zona prirode imala bi ambijent divljine, sa skulpturama životinja i šumskim replikama. Park će, osim ove dve zone, imati i zonu muzike, umetnosti, nauke, vode i zonu "Srbija".

- Park će imati višestruku namenu, služiće za rekreaciju, zabavu i šetnju, i potpuno se uklapa u strategiju izlaska grada na reke - rekao je Mali. - Postojaće odvojeni prostori za decu. Posebno je važno što će biti dobro osvetljen i mnogo bezbedniji nego što je to sada.

Prema gradonačelnikovim rečima, plan podrazumeva i realizaciju stare ideje - izgradnju gondole koja će povezivati ovaj park sa Kalemegdanom.

- Naša polazna ideja koju smo predočili je bila da uradimo nešto po ugledu na park Gorki u Moskvi i Tivoli u Kopenhagenu. Želimo da Beograd ima park koji po lepoti može da parira najlepšim vrtovima u Evropi i Rusiji - zaključuje Siniša Mali.

Prema rečima gradskog arhitekte Milutina Folića, studija danskog arhitekte sugeriše da se tematske zone nadovežu na već planirane i postojeće sadržaje. Zona muzike mogla bi se osloniti na buduću zgradu Filharmonije, Palata "Srbija" nadovezuje se na zonu "Srbija", zona umetnosti na Muzej savremene umetnosti. Zona prirode bila bi uz budući Prirodnjački muzej.





Prostor pored Save dobiće novi izgled

ZONA "Srbija" biće tematski prostor posvećen prirodi i kulturi naše zemlje. Ovaj omanji park zamišljen je kao skup autohtonih i rasprostranjenih biljnih vrsta s naših prostora, uz detalje i elemente kulturnih specifičnosti. Zona vode bila bi dugačka promenada, koja bi se završavala u špicu obale, simbolično posvećena ušću dveju reka. Predlaže se formiranje vodenih atrakcija, parkovskog jezera, potoka i česama.



STAZE SLAVNIH

U PARKU "Ušće" postojaće šetalište posvećeno muzici. Biće nekoliko otvorenih prostora za organizovanje muzičkih događaja, igraonica sa instrumentima, kao i staza slavnih. Nekoliko šetališta biće posvećeno umetnosti i nauci. Staze će povezivati Muzej savremene umetnosti i niz eksponata koji bi trebalo da popularizuju nauku.





